ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-0893/96 υποβολή: Daniel Fιret (NI) προς την Επιτροπή (11 Απριλίου 1996)

Θέμα: Η εκ μέρους της Ευρωπαϊκής Ένωσης αναγνώριση της ειδικότητας της πλαστικής χειρουργικής

Ενώπιον μιας συνεχώς αυξανόμενης ζήτησης στον - κατά το μάλλον ή ήττον, προσδιοριζόμενο - τομέα της πλαστικής χειρουργικής, διαπιστώνονται εντός της Ένωσης μεγάλες διαφορές μεταξύ των νομοθεσιών που διέπουν το εν λόγω επάγγελμα, γεγονός που οδηγεί συχνά σε καταχρήσεις ή σε λίαν επιζήμιες για τους ασθενείς παρεμβάσεις από μη ειδικούς καιρούς.

Κατά συνέπεια, καθίσταται αναγκαία η εκ μέρους της Ευρωπαϊκής Ένωσης αναγνώριση της ειδικότητας της πλαστικής χειρουργικής, όπου αυτή υφίσταται, ούτως ώστε να επιτραπεί αφενός η ελεύθερη εγκατάσταση των ιατρών που έχουν αποκτήσει την ειδικότητα αυτή σε όλη την επικράτεια της Ευρωπαϊκής Ένωσης, και αφετέρου η νομική προστασία της εν λόγω ειδικότητας, όταν αποκτηθεί.

Δεν κρίνει η Επιτροπή αναγκαία την ανάληψη πρωτοβουλιών προς την κατεύθυνση αυτή, σύμφωνα με την αρχή της επικουρικότητας, υπό τη μορφή σύστασης προς το Συμβούλιο, καθώς, ίσως, και την υποβολή πρότασης για την εκ μέρους της Ευρωπαϊκής Ένωσης αναγνώριση της ειδικότητας της πλαστικής χειρουργικής;

Απάντηση του κ. M. Monti εξ ονόματος της Επιτροπής (23 Απριλίου 1996)

Η οδηγία αριθ. 93/16/ΕΟΚ του Συμβουλίου που αποσκοπεί στη διευκόλυνση της ελεύθερης κυκλοφορίας των ιατρών και της αμοιβαίας αναγνώρισης των πτυχίων, πιστοποιητικών και άλλων τίτλων σπουδών τους ((ΕΕ αριθ. L 165 της 7.7.1993. )) προβλέπει ήδη την αναγνώριση της ιατρικής εξειδίκευσης στην πλαστική χειρουργική. Σύμφωνα με τα άρθρα 6 και 7 της οδηγίας αυτής, η πλαστική χειρουργική αποτελεί αντικείμενο αυτόματης αναγνώρισης μεταξύ όλων των κρατών μελών εκτός της Γερμανίας. Εκτός αυτού, η κατάρτιση, στα δεκατέσσερα κράτη μέλη στα οποία οδηγεί στην απόκτηση αυτόματα αναγνωριζόμενου τίτλου σπουδών, πρέπει να ανταποκρίνεται σε ελάχιστα κριτήρια, καθοριζόμενα από την εν λόγω οδηγία, κυρίως στα άρθρα 24 και 27 αυτής.
ΓΡΑΠΤΗ ΕΡΩΤΗΣΗ E-0752/96 υποβολή: Josu Imaz San Miguel (PPE) προς την Επιτροπή (26 Μαρτίου 1996)

Θέμα: Ψυχικές ασθένειες

Η Ευρωπαϊκή Ένωση διαθέτει διάφορα προγράμματα δράσης στο πεδίο της δημόσιας υγείας, καθώς και για την παροχή υποστήριξης σε αναπήρους.Στις σχετικές με τη δημόσια υγεία δραστηριότητες υπάρχει ειδικό κεφάλαιο που αφορά «άλλες ασθένειες».

Εάν ληφθεί υπόψη ότι, κατά παράδοση, οι πόροι που χορηγούνται για τον τομέα των ψυχικών ασθενειών είναι συγκριτικά λίγοι, η ειδική μεταχείριση των ασθενειών αυτών θα πρέπει να αποτελέσει ένα από τα πεδία προτεραιότητας, όσον αφορά τη δράση της κοινωνίας μας.

Επιπλέον, η ψυχική ασθένεια συνιστά μια σοβαρή αναπηρία, με επιπτώσεις στη δυνατότητα του ασθενούς να αντιμετωπίσει καθημερινές δραστηριότητες, αλλά και στην κοινωνική και εργασιακή του ενσωμάτωση.

Λαμβάνει η Επιτροπή υπόψη της τις ψυχικές ασθένειες, στα προγράμματά της που αφορούν τη δημόσια υγεία;

Περιλαμβάνονται όσοι πάσχουν απο τις ασθένειες αυτές στις ομάδες που θεωρούνται ενδεχόμενοι στόχοι των προγραμμάτων της Ευρωπαϊκής Ένωσης για τους αναπήρους;

Συμφωνεί η Επιτροπή ότι είναι αναγκαία η διαμόρφωση μέτρων που θα αφορούν τους πάσχοντες από ψυχικές ασθένειες υψηλού κινδύνου, με στόχο την ανάπτυξη ειδικών θεραπευτικών αγωγών, ώστε η θεραπεία να πραγματοποιείται σε περιβάλλον που δεν θα βρίσκεται σε μεγάλη απόσταση από την οικογενειακή στέγη;

Εάν οι στόχοι αυτοί βρίσκουν σύμφωνη την Επιτροπή, ποιά προγράμματα και πόρους διαθέτει, ή πρόκειται να διαθέσει, για την υλοποίησή τους;

Απάντηση του κ. Flynn εξ ονόματος της Επιτροπής (21 Μαΐου 1996)

Οι ψυχικές ασθένειες λαμβάνονται υπόψη στο πρόγραμμα HELIOS II που αποβλέπει στη βελτίωση της κατάστασης των ατόμων με ειδικές ανάγκες.

Στην ανακοίνωσή της για ένα πρόγραμμα κοινοτικής δράσης σχετικά με την παρακολούθηση της υγείας στο πλαίσιο της δράσης στον τομέα της δημόσιας υγείας ((COM(95) 449. )), η Επιτροπή χαρακτήρισε τις ψυχικές ασθένειες, συμπεριλαμβανομένης της τάσης για αυτοκτονία, ως ασθένειες με υψηλή θνησιμότητα ή νοσηρότητα. Εξετάζει σήμερα τις δυνατότητες πρόληψης των αυτοκτονιών στο πλαίσιο ενός ενδεχόμενου προγράμματος σχετικά με τα εκούσια και ακούσια ατυχήματα και τραυματισμούς.

Άλλωστε, η ευεξία, καθώς και η πνευματική υγεία, λαμβάνονται υπόψη επίσης στο πρόγραμμα για την προαγωγή της υγείας, την πληροφόρηση, την αγωγή και την κατάρτιση όσον αφορά την υγεία, σύμφωνα με το πλαίσιο δράσης στον τομέα της δημόσιας υγείας ((EE L 95 της 29.03.1996. )).

Επισημαίνεται ότι οι αρχές προϋπολογισμού αποφάσισαν να ενισχύσουν το κονδύλιο Β3-4300 του 1996 κατά 5 εκατ. ECU για την ασθένεια του Alzheimer και άλλες ψυχικές ασθένειες.
ΓΡΑΠΤΗ ΕΡΩΤΗΣΗ E-0995/96 υποβολή: Richard Howitt (PSE) προς την Επιτροπή (26 Απριλίου 1996)

Θέμα: Οικονομικές επιπτώσεις της ρήτρας μη διάκρισης για τα άτομα με ειδικές ανάγκες στη Συνθήκη για την Ευρωπαϊκή Ένωση

Ενόψει του συμπεράσματος της ομάδας προβληματισμού για τη Διακυβερνητική Διάσκεψη σύμφωνα με το οποίο θα πρέπει να αξιολογηθούν οι νομικές και οικονομικές επιπτώσεις μιας ρήτρας μη διάκρισης υπέρ των ατόμων με ειδικές ανάγκες, τι δράσεις θα αναλάβει η Επιτροπή για τον σκοπό αυτόν λαμβανομένης υπόψη της ανεπιφύλακτης υποστήριξής της για τη θέσπιση τέτοιας ρήτρας;

Θα διασφαλίσει η Επιτροπή ότι η μελέτη αυτή θα λαμβάνει υπόψη διεθνείς συγκρίσεις όπως τον αμερικανικό νόμο «Americans with Disabilities Act», καθώς και όλα τα οικονομικά οφέλη της πλήρους συμμετοχής των ατόμων με ειδικές ανάγκες στην ενιαία αγορά ως εργαζόμενοι και καταναλωτές;

Επιβεβαιώνει η Επιτροπή τη θέση που εξέφρασε στη Λευκή Βίβλο για την κοινωνική πολιτική ότι δεν μπορούμε να επιτρέψουμε να μην διαθέτουν τα άτομα με ειδικές ανάγκες δικαιώματα πλήρους συμμετοχής;

Απάντηση του κ. Flynn εξ ονόματος της Επιτροπής (22 Μαΐου 1996)

Επανειλημμένα, και ιδιαίτερα στο λευκό βιβλίο σχετικά με την ευρωπαϊκή κοινωνική πολιτική ((COM (94) 333 τελικό. )), η Επιτροπή έχει εκφράσει τη δέσμευσή της να αγωνιστεί κατά των διακρίσεων που υφίστανται τα άτομα με ειδικές ανάγκες. Το 1996 και σύμφωνα με το πρόγραμμα κοινωνικής δράσης που εφαρμόζει, η Επιτροπή θα υποβάλει ανακοίνωση στο Συμβούλιο και στο Κοινοβούλιο σχετικά με το ζήτημα αυτό.

Εξάλλου, στο πλαίσιο πολλών συγκριτικών μελετών και πειραματικών προγραμμάτων που οργανώνει ή υποστηρίζει, η Επιτροπή στοχεύει να επισημάνει την προστιθέμενη αξία από οικονομικής άποψης που αντιπροσωπεύει η κατάργηση των διακρίσεων, οι οποίες εμποδίζουν τα άτομα με ειδικές ανάγκες να συμμετέχουν σε όλες τις κοινωνικές δραστηριότητες και να ζουν ανεξάρτητα.
ΓΡΑΠΤΗ ΕΡΩΤΗΣΗ E-0524/96 υποβολή: Richard Howitt (PSE) προς την Επιτροπή (11 Μαρτίου 1996)

Θέμα: Πρόγραμμα HELIOS

Τι είδους προτάσεις έχει η Επιτροπή για την κατάρτιση του προσωπικού της όσον αφορά την ισότητα των ατόμων με ειδικές ανάγκες, δηλαδή σειρές μαθημάτων από εξουσιοδοτημένους διδάσκοντες οι οποίοι είναι οι ίδιοι άτομα με ειδικές ανάγκες στην πρακτική εφαρμογή των μη διακρίσεων σε σχέση με άτομα με ειδικές ανάγκες;

Πόσοι από τους υπαλλήλους της Επιτροπής θα παρακολουθήσουν τέτοιου είδους μαθήματα το 1996 και ποιες δυνατότητες υπάρχουν για συνεργασία όσον αφορά την παροχή αυτού του είδους της κατάρτισης στο προσωπικό του Ευρωπαϊκού Κοινοβουλίου;

Προτίθεται η Επιτροπή να εξασφαλίσει ότι όλα τα μέλη της ομάδας εμπειρογνωμόνων του HELIOS θα τύχουν τέτοιου είδους κατάρτισης;

Απάντηση του κ. Liikanen εξ ονόματος της Επιτροπής (19 Απριλίου 1996)

Η Επιτροπή δεν οργανώνει προς το παρόν μαθήματα με θέμα την αποφυγή των διακρίσεων εις βάρος των ατόμων με ειδικές ανάγκες όσον αφορά τις εργασιακές σχέσεις.

Είναι εν τούτοις έτοιμη να μελετήσει τη δυνατότητα τέτοιων μαθημάτων, η οποία φαίνεται να ανταποκρίνεται σε μία πραγματική ανάγκη στο πλαίσιο της εφαρμογής των διάφορων μέτρων υπέρ της ενσωμάτωσης των ατόμων με ειδικές ανάγκες, τα οποία θα αποτελέσουν προσεχώς το αντικείμενο ενός κώδικα καλής συμπεριφοράς.

Με την επιφύλαξη πιο εμπεριστατωμένης μελέτης των τρόπων εφαρμογής τα μαθήματα αυτά θα μπορούσαν πράγματι να δίνονται από άτομα με ειδικές ανάγκες τα οποία θα γνωρίζουν τις δυσκολίες που αντιμετωπίζουν καθημερινά στην επαγγελματική ζωή. Κατά το παράδειγμα και των άλλων μαθημάτων κατάρτισης, τα μαθήματα αυτά θα οργανωθούν σε διοργανικό πλαίσιο.

Τέτοια μαθήματα έχουν ήδη οργανωθεί στο πλαίσιο της ομάδας εμπειρογνωμόνων Hιlios. Δεν προβλέπεται να οργανωθούν άλλα μαθήματα στο άμεσο μέλλον.
ΓΡΑΠΤΗ ΕΡΩΤΗΣΗ E-0518/96 υποβολή: Richard Howitt (PSE) προς την Επιτροπή (11 Μαρτίου 1996)

Θέμα: Πρόγραμμα HELIOS

Δεν συμφωνεί η Επιτροπή ότι τη θέση του επί κεφαλής της μονάδας για δράσεις υπέρ των ατόμων με ειδικές ανάγκες θα πρέπει να κατέχει άτομο με ειδικές ανάγκες ως ένδειξη ιδιαίτερης συμβολικής σπουδαιότητας για τη δέσμευση της Ευρώπης έναντι των ατόμων με ειδικές ανάγκες, ώστε να ομιλούν για τους ίδιους και να εκπροσωπούνται από τους ίδιους;

Απάντηση του κ. Liikanen εξ ονόματος της Επιτροπής (15 Απριλίου 1996)

Η Επιτροπή επιθυμεί να ανακοινώσει στο Αξιότιμο Μέλος του Κοινοβουλίου ότι οι άδειες θέσεις προϊσταμένου μονάδας προκηρύσσονται πρώτα εσωτερικά έτσι ώστε να μπορούν να υποβάλουν τις αιτήσεις τους τα μέλη του προσωπικού που διαθέτουν τον κατάλληλο βαθμό και την απαιτούμενη πείρα. Οι αρχηγοί μονάδων δεν επιλέγονται εξαιτίας του τμήματος του πληθυσμού, των απόψεων ή των ενδιαφερόντων που θα μπορούσαν να εκπροσωπούν αλλά επιλέγονται επειδή οι ικανότητες τους, η πείρα και η γνώση τους ανταποκρίνονται στην προς πλήρωση άδεια θέση. Καθώς η θέση του προϊσταμένου της μονάδας «ένταξη των μειονεκτούτων» κενώθηκε και ένας υπάλληλος της που είναι άτομο με ειδικές ανάγκες υπέβαλε υποψηφιότητα, το Αξιότιμο Μέλος του Κοινοβουλίου μπορεί να είναι βέβαιο ότι η αίτηση αυτή θα τύχει ίσης μεταχείρισης με τις υπόλοιπες και ότι η τελική επιλογή θα γίνει κυρίως με κριτήριο του ποιός υποψήφιος είναι ο πλέον κατάλληλος για την άσκηση των εν λόγω καθηκόντων.
ΓΡΑΠΤΗ ΕΡΩΤΗΣΗ E-0523/96 υποβολή: Richard Howitt (PSE) προς την Επιτροπή (11 Μαρτίου 1996)

Θέμα: Πρόγραμμα HELIOS

Πόσα και με ποια αναλογία από τα άτομα που ερωτήθηκαν στο πλαίσιο έρευνας για την αξιολόγηση του προγράμματος HELIOS είναι τα ίδια άτομα με ειδικές ανάγκες;

Υπάρχει διαφορά όσον αφορά την υποστήριξη του προγράμματος μεταξύ ατόμων με ειδικές ανάγκες και ατόμων με μη ειδικές ανάγκες από τα άτομα που ερωτήθηκαν;

Σε ποιο βαθμό αυτού του είδους οι αξιολογήσεις διενεργήθηκαν από άτομα με ειδικές ανάγκες;

Απάντηση του κ. Flynn εξ ονόματος της Επιτροπής (23 Απριλίου 1996)

Η αξιολόγηση του προγράμματος HELIOS II έγινε ανεξάρτητα, από οργανισμό που δεν ανήκει στην Επιτροπή.

Σύμφωνα με τις πληροφορίες που έδωσε ο οργανισμός αυτός, από τα 57 άτομα που αποτέλεσαν το αντικείμενο ειδικής συνέντευξης για τη σύνταξη της προσωρινής έκθεσης αξιολόγησης, 18 ήταν εκπρόσωποι οργανώσεων των ατόμων με ειδικές ανάγκες.

Σε αυτό το στάδιο, είναι μάλλον αδύνατος ο προσδιορισμός αισθητών διαφορών ανάμεσα στις απόψεις που εξέφρασαν οι οργανώσεις των ατόμων με ειδικές ανάγκες και οι άλλες οργανώσεις που συμμετέχουν στο πρόγραμμα. Οι ίδιες διαφορές στην αξιολόγηση φάνηκαν να παρουσιάζονται σε κάθε κατηγορία των ατόμων που συμμετέχουν.

Τέλος, άτομα με ειδικές ανάγκες συμμετείχαν στην εκτέλεση της αποστολής του οργανισμού που ασχολήθηκε με την αξιολόγηση του προγράμματος.
ΓΡΑΠΤΗ ΕΡΩΤΗΣΗ P-0690/96 υποβολή: Νικήτας Κακλαμάνης (UPE) προς την Επιτροπή (12 Μαρτίου 1996)

Θέμα: Εκσυγχρονισμός ελληνικών φυλακών

Δια πολλοστή φορά στην Ελλάδα παρατηρείται εξέγερση κρατουμένων στο σύνολο σχεδόν των φυλακών.

Οι κρατούμενοι διαμαρτύρονται για τις πολύ κακές συνθήκες διαβίωσης, δια την πλημμελή ιατροφαρμακευτική περίθαλψη ζητώντας ταυτόχρονα εκσυγχρονισμό του κώδικα των φυλακών.

Πολλά από τα αιτήματά τους είναι δίκαια. Πολλές φυλακές χρειάζονται ουσιαστική βελτίωση της υποδομής και μερικές μεταφορά τους αφού γειτνιάζουν ακόμη και με σχολεία. Παρακαλώ όπως με ενημερώσετε:

1. Αν υπάρχει δυνατότητα χρηματοδότησης από την Επιτροπή για τον εκσυγχρονισμό των υπαρχουσών φυλακών ή ακόμη και για τη μεταφορά τους (νέες φυλακές).

2. Αν έχει υποβληθεί εκ μέρους της Ελλάδας παρόμοια αίτηση (πρόγραμμα) και σε ποιά διεύθυνση της Επιτροπής.

3. Αν έχουν ήδη δοθεί χρήματα γι' αυτό τον σκοπό και πόσα τα τελευταία 5 χρόνια.

Απάντηση της κας Wulf-Mathies εξ ονόματος της Επιτροπής (01 Απριλίου 1996)

Προγράμματα σχετικά με το σωφρονιστικό σύστημα δεν είναι επιλέξιμα για συγχρηματοδότηση από το Ευρωπαϊκό Ταμείο Περιφερειακής Ανάπτυξης. Οι ελληνικές αρχές δεν έχουν υποβάλει στην Επιτροπή αίτηση για συγχρηματοδότηση.
ΓΡΑΠΤΗ ΕΡΩΤΗΣΗ E-0578/96 υποβολή: Josu Imaz San Miguel (PPE) προς την Επιτροπή (11 Μαρτίου 1996)

Θέμα: Κόστος της εκστρατείας ελέγχου

Στη διάρκεια του καλοκαιριού του 1995 η Επιτροπή, σε συνεργασία με τα κράτη μέλη εφάρμοσε έναν συντονισμένο σχέδιο εποπτείας και ελέγχου των αλιευτικών δραστηριοτήτων που πραγματοποιούνται με παρασυρόμενα απλάδια.

Τα μέσα που χρησιμοποιήθηκαν για τους ελέγχους αυτούς, προσφέρθηκαν τόσο από την Επιτροπή όσο και από τα κράτη μέλη.

Η έκθεση που υπέβαλε η Επιτροπή στο Συμβούλιο Αλιείας, τον Δεκέμβριο του 1995 και στο Ευρωπαϊκό Κοινοβούλιο, τον Φεβρουάριο του 1996 (Doc. SEC (95) 2259), αναφέρει, στα συμπεράσματά της, ότι το κόστος της εκστρατείας ήταν «πολύ σοβαρό και δυσανάλογο σε σχέση με τον αριθμό των σκαφών που χρησιμοποιούν παρασυρόμενα απλάδια και σε σχέση με τα εκφορτωθέντα αλιεύματα».

Ποιό ήταν το ακριβές ύψος της δαπάνης για την εκστρατεία αυτή, τόσο από την πλευρά της Επιτροπής όσο και από την πλευρά του καθενός από τα κράτη μέλη που έλαβαν μέρος;

Aπάντηση της κας Bonino εξ ονόματος της Επιτροπής (25 Απριλίου 1996)

Η Επιτροπή έχει επανηλειμμένως τονίσει το δυσανάλογο βάρος εξόδων που της αναλογεί από τον έλεγχο στα διεθνή ύδατα, ιδίως στον Βισκαϊκό Κόλπο, καθώς και από την οργάνωση αλιείας του βορειοδυτικού Ατλαντικού (NAFO). Η Επιτροπή επιθυμεί διακαώς τα κράτη μέλη που λαμβάνουν μέρος στις δραστηριότητες αλιείας στα διεθνή ύδατα να αναπτύξουν τα αναγκαία μέσα ώστε να εξασφαλίσουν αποτελεσματικό έλεγχο των σκαφών που φέρουν τη σημαία τους.

Όσον αφορά την αλιεία με παρασυρόμενα δίχτυα, το κόστος για την Επιτροπή ανήλθε σε 700.000 ECU το 1995. Όσον αφορά τα κράτη μέλη που συμμετείχαν στην εκστρατεία, η Επιτροπή δεν είναι σε θέση να δώσει στοιχεία σχετικά με τις δαπάνες τους. Κατά την άποψη της Επιτροπής, για να επιτευχθεί συνολική μείωση των εξόδων, είναι απαραίτητος ένας συντονισμός των προσπαθειών ελέγχου εκ μέρους των διαφόρων κρατών μελών. Η Επιτροπή θεωρεί ωστόσο ότι πρώτη προτεραιότητα είναι η ενίσχυση και η συνέχιση της προόδου που επιτεύχθηκε κατά το 1994 και 1995.
ΓΡΑΠΤΗ ΕΡΩΤΗΣΗ E-0244/96 υποβολή: Francesco Baldarelli (PSE) προς το (12 Φεβρουαρίου 1996)

Θέμα: Διεξαγωγή εξέτασης από τις εισαγγελίες του Bolzano και του Trento σχετικά με τη δημιουργία γραφείου αντιπροσωπείας στις Βρυξέλλες

Ερωτάται το Συμβούλιο:

1. Εάν γνωρίζει το γεγονός ότι οι εισαγγελίες του Bolzano και του Trento διεξάγουν εξέταση σχετικά με τη δημιουργία γραφείου τετραμελούς αντιπροσωπείας στις Βρυξέλλες, πράγμα που στοιχειοθετεί πράξη κατά της ακεραιότητας, της ανεξαρτησίας και της ενότητας του Κράτους, η οποία, σύμφωνα με τον Ποινικό Νόμο, τιμωρείται με κάθειρξη.

2. Τί σκοπεύει να πράξει προκειμένου να διαπιστώσει το κατά πόσον οι διεξαγόμενες έρευνες προχωρούν κατά τρόπον ορθό και διαφανή;

3. Εάν και πώς σκοπεύει να αντιδράσει στα αιτήματα για παρέμβαση που διετύπωσαν ορισμένοι γερμανόφωνοι βουλευτές κατά τη διάρκεια της συζήτησης μετά από την παρουσίαση του προγράμματος του εξαμήνου της Ιταλικής Προεδρίας στο Στρασβούργο;

Κοινή απάντηση στις γραπτές ερωτήσεις Ε-0244/96, Ε-0258/96, Ε-0309/96 και Ε-0584/96 (3 Ιουνίου 1996)

Δεν έχει υποβληθεί στο Συμβούλιο το θέμα στο οποίο αναφέρονται οι αξιότιμοι κ.κ. βουλευτές, ούτε άλλωστε η δημιουργία γραφείων πληροφοριών άλλων περιοχών, ζήτημα που δεν υπάγεται στην αρμοδιότητα του Συμβουλίου.
ΓΡΑΠΤΗ ΕΡΩΤΗΣΗ E-0751/96 υποβολή: Ian White (PSE) προς την Επιτροπή (26 Μαρτίου 1996)

Θέμα: Κόκαλα αντί για κρέας

Από σφάγια τα οποία έχουν ήδη απογυμνωθεί πλήρως από το κρέας τους με τον παραδοσιακό τρόπο, λαμβάνεται στη συνέχεια μέσω μηχανών κρέας το οποίο συμπιέζεται από κυλίνδρους μαλάξεων με υψηλή πίεση προκειμένου να εξαχθούν ίχνη ιστών και θρύμματα οστών που είναι προσκολλημένα σ'αυτά.

Το λαμβανόμενο μίγμα απολήξεων τενόντων, χόνδρων, συνδετικών ιστών και θρυμμάτων οστών πολτοποιείται και μετατρέπεται σε υδαρή σκόνη για να χρησιμοποιηθεί στη μαζική παραγωγή προϊόντων κρέατος, συνεχίζει δε να αποκαλείται κρέας. Προτίθεται η Επιτροπή να προστατεύσει τους καταναλωτές μέσω κατάλληλης επισήμανσης;

Απάντηση του κ. Bangemann εξ ονόματος της Επιτροπής (15 Απριλίου 1996)

Η Επιτροπή γνωρίζει το πρόβλημα σχετικά με τη σήμανση του κρέατος το οποίο λαμβάνεται μέσω μηχανών (mechanically recovered meat MRM) και το οποίο χρησιμοποιείται στην παραγωγή κρέατος. Εδώ και μερικούς μήνες, έχουν ήδη αρχίσει προκαταρκτικές συζητήσεις επί του θέματος, στις οποίες συμετέχουν τα κράτη μέλη στο πλαίσιο της μόνιμης επιτροπής για τα είδη διατροφής. Η πλειοψηφία θεωρεί ότι ο καταναλωτής θα πρέπει να πληροφορείται όσον αφορά τη χρήση MRM στα προϊόντα κρέατος.

Σύντομα πρόκειται να διεξαχθούν περαιτέρω συζητήσεις όπου θα συμμετέχουν εμπειρογνώμονες από τα κράτη μέλη σχετικά με τη σήμανση των ειδών διατροφής προκειμένου να εξετασθεί λεπτομερώς η πλέον κατάλληλη μέθοδος πληροφόρησης του καταναλωτή γύρω από τη χρησιμοποίηση του MRM.
ΓΡΑΠΤΗ ΕΡΩΤΗΣΗ E-0663/96 υποβολή: Martina Gredler (ELDR) προς την Επιτροπή (15 Μαρτίου 1996)

Θέμα: Ανώνυμες τραπεζικές συναλλαγές στη Γερμανία

Η οδηγία του Συμβουλίου της 10ης Ιουλίου 1991, αριθ. 91/308/ΕΟΚ ((ΕΕ L 166 της 28.06.1991, σελ. 77. )), για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες, προβλέπει ότι στα κράτη μέλη τα πιστωτικά ιδρύματα πρέπει να απαιτούν από τους πελάτες τους «την απόδειξη της ταυτότητάς τους μέσω του κατάλληλου αποδεικτικού εγγράφου».

Στη Γερμανία είναι δυνατόν να γίνονται συναλλαγές θυρίδος χωρίς να απαιτείται η προσκόμιση αποδεικτικών εγγράφων, για την αγορά χρεωγράφων τοις μετρητοίς ύψους έως 20.000 γερμ. Μάρκων.

Εξακολουθεί η δυνατότητα αυτή να υφίσταται και κατά το 1996;

Το γεγονός αυτό προβλέπεται στην προαναφερόμενη οδηγία;

Αν όχι, από πότε γνωρίζει η Επιτροπή, ότι έχει παραβιαστεί η προαναφερόμενη οδηγία;

Τί ενέργειες έχει αναλάβει η Επιτροπή για να διασφαλίσει την ορθή εφαρμογή της οδηγίας;

Κοινή απάντηση του κ. Monti εξ ονόματος της Επιτροπής στις γραπτές ερωτήσεις E-0660/96, E-0661/96, E-0662/96 και E-0663/96 (12 Απριλίου 1996)

Το άρθρο 3, παράγραφος 1 της οδηγίας 91/308/ΕΟΚ της 10ης Ιουνίου 1991 για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες προβλέπει ότι στα κράτη μέλη τα πιστωτικά ιδρύματα πρέπει να απαιτούν από τους πελάτες τους την απόδειξη της ταυτότητάς τους όταν ανοίγουν έναν λογαριασμό. Τ άρθρο 3, παράγραφος 2 επεκτείνει την υποχρέωση απόδειξης της ταυτότητας και σε πελάτες εκτός από αυτούς που αναφέρει η παράγραφος 1, για κάθε συναλλαγή το ποσό της οποίας φθάνει ή υπερβαίνει τις 15.000 ΕCU, ανεξάρτητα από το αν διενεργείται με μία μόνη πράξη ή με περισσότερες μεταξύ των οποίων φαίνεται να υπάρχει κάποια σχέση. Κατά συνέπεια, η οδηγία δεν απαιτεί την εξακρίβωση της ταυτότητας πελατών όταν το ύψος της συναλλαγής είναι κατώτερο των 15.000 ΕCU, εκτός εάν υπάρχει υπόνοια ότι πρόκειται για νομιμοποίηση εσόδων από παράνομες δραστηριότητες (Άρθρο 3).

Οι προαναφερθείσες διατάξεις της οδηγίας μεταφέρθηκαν στο εθνικό δίκαιο των κρατών μελών τα οποία ανέφερε το Αξιότιμο Μέλος. Τα όρια καθορίζονται στη Γαλλία σε ποσό ύψους 50.000 γαλλικών φράγκων, στην Ιταλία σε ποσό ύψους 20 εκατομμυρίων λιρετών, στο Βέλγιο σε 10.000 ΕCU και στη Γερμανία σε 20.000 DM. Η Επιτροπή δεν έχει στοιχεία για το ότι τα όρια αυτά δεν τηρήθηκαν.

Πλήρη στοιχεία για τη μεταφορά στη νομοθεσία των κρατών μελών της οδηγίας για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες, περιέχονται στην έκθεση της Επιτροπής για την εφαρμογή της εν λόγω οδηγίας ((COM(95) 54 τελικό, 3.3.1995. )), που αυτή τη στιγμή εξετάζεται από το Κοινοβούλιο.
ΓΡΑΠΤΗ ΕΡΩΤΗΣΗ E-0763/96 υποβολή: Aline Pailler (GUE/NGL) προς την Επιτροπή (1 Απριλίου 1996)

Θέμα: Τα δικαιώματα των μεταναστών και των οικογενειών τους

Στην ανακοίνωσή της της 23ης 1994 σχετικά με τις πολιτικές μετανάστευσης και ασύλου (COM(94)23 τελικό), η Επιτροπή αναφέρει ότι η εκ μέρους των κρατών μελών κύρωση της διεθνούς Σύμβασης για την προστασία των δικαιωμάτων όλων των μεταναστών και των οικογενειών τους η οποία εγκρίθηκε στις 18 Δεκεμβρίου 1990 από τη Γενική Συνέλευση των Ηνωμένων Εθνών εγγυάται ότι τα δικαιώματα που παρέχονται στους μετανάστες και στις οικογένειές τους που διαμένουν στην Κοινότητα ανταποκρίνονται στα καλύτερα διεθνή πρότυπα.

Θα μπορούσε η Επιτροπή να αναφέρει ποιά είναι τα κράτη μέλη που κύρωσαν την εν λόγω διεθνή Σύμβαση; Είναι η Επιτροπή διατεθειμένη να λάβει μέτρα για να παρακινήσει όλα τα κράτη μέλη να κυρώσουν τη σύμβαση αυτή και να υποβάλει προτάσεις για τη βελτίωση της προστασίας των κοινωνικών, οικονομικών, πολιτιστικών και πολιτικών δικαιωμάτων των μεταναστών και των οικογενειών τους στην Ευρωπαϊκή Ένωση;

Απάντηση του κ. Flynn εξ ονόματος της Επιτροπής (7 Μαΐου 1996)

Η σύμβαση των Ηνωμένων Εθνών για την προστασία των δικαιωμάτων όλων των διακινούμενων εργαζομένων και των μελών των οικογενειών τους δεν έχει επικυρωθεί από τα κράτη μέλη της Κοινότητας.

Στο μεσοπρόθεσμο πρόγραμμα κοινωνικής δράσης 1995-1997 ((COM (95) 134 τελικό. )), η Επιτροπή δήλωσε ότι θα ενθαρρύνει τα κράτη μέλη να επικυρώσουν τη σύμβαση των Ηνωμένων Εθνών ώστε να βελτιωθεί η θέση των διακινούμενων εργαζομένων και των οικογενειών τους που κατοικούν στην Κοινότητα και να εξασφαλιστεί ότι τα δικαιώματα που τους παραχωρούνται ανταποκρίνονται στα διεθνή πρότυπα.

Η Επιτροπή έχει ξεκινήσει τις προπαρασκευαστικές εργασίες, συμπεριλαμβανομένης της σύνταξης έκθεσης σχετικά με τις δυσκολίες και τις δυνατότητες επικύρωσης από τα κράτη μέλη και την προστιθέμενη αξία της επικύρωσης της σύμβασης αυτής σε σύγκριση με άλλες διεθνείς πράξεις που εγκρίθηκαν από το Διεθνές Γραφείο Εργασίας και το Συμβούλιο της Ευρώπης.

Η Επιτροπή θα συνεχίσει να προωθεί τις ενέργειες για την ενίσχυση των πολιτικών ένταξης προς όφελος των μεταναστών, οι οποίες καθορίστηκαν στην ανακοίνωσή της σχετικά με τις πολιτικές μετανάστευσης και ασύλου στις 23 Φεβρουαρίου 1994, συμπεριλαμβανομένης της ενθάρρυνσης για την ανταλλαγή πληροφοριών και εμπειριών με κυβερνητικές και μη κυβερνητικές οργανώσεις και της χορήγησης επιδοτήσεων σε έργα για την ένταξη.
ΓΡΑΠΤΗ ΕΡΩΤΗΣΗ E-1027/96 υποβολή: Joaquim Miranda (GUE/NGL) προς την Επιτροπή (3 Μαΐου 1996)

Θέμα: Επίσκεψη στην Πορτογαλία του αρμόδιου για τον τουρισμό Eπιτρόπου

Ανακοινώθηκε από τα μέσα μαζικής ενημέρωσης ότι ο κ. Χρήστος Παπουτσής, Eπίτροπος αρμόδιος επί θεμάτων τουρισμού, πρόκειται να επισκεφθεί την Πορτογαλία στις 18 Απριλίου του τρέχοντος έτους.

Δύναται η Επιτροπή να επιβεβαιώσει τα σχετικά με την επίσκεψη αυτή και, εάν ναι, να με ενημερώσει σχετικά με τους βασικούς στόχους και το πρόγραμμά της;

Απάντηση του κ. Παπουτσή εξ ονόματος της Επιτροπής (28 Μαΐου 1996)

Η Επιτροπή οφείλει να πληροφορήσει τον Αξιότιμο Βουλευτή ότι ο Επίτροπος ο αρμόδιος για τον τουρισμό δεν επισκέφθηκε την Πορτογαλία στις 18 Απριλίου, και ότι δεν προβλεπόταν επίσκεψη στην Πορτογαλία κατά την ημερομηνία αυτή.